
A személyes kapcsolatok jelentősége fiatal roma értelmiségek körében

Bevezetés: Kutatásom a budapesti jezsuita roma szakkollégium 2011-ben indult évfolyamát vizsgálja: a 22 fős évfolyamból 18 diák adatai állnak rendelkezésre. Dolgozatomban a network napló módszerének bemutatását követően a tavaly indult panelvizsgálat első hullámának eredményeit közlöm. Megvizsgálom, hogy a kapcsolathálózati struktúra tekintetében van-e különbség a főiskolát/egyetemet most kezdők és azok között, akik már régebb óta jelen vannak a felsőoktatási rendszerben. Az említett szakkollégiumi évfolyamból ugyanis nem mindenki 2011-ben kezdte meg felsőfokú tanulmányait, néhányan már egy vagy több éve a felsőoktatásban tanulnak.
 
Célkitűzés: Célom, hogy megvizsgáljam vajon van-e bármilyen tudatosság abban, ahogy a hallgatók „kapcsolati tőkéjük”-et alakítják. Milyen irányba változik (ha változik) a diákok kapcsolathálózati strutúrája? Szeretném bemutatni, hogy a kezdeti kulturális akadályok mennyiben nehezítik meg e speciális helyzetben lévő roma fiatalok felzárkózását, illetve javaslatot tenni, hogy mivel lehetne csökkenteni a kezdeti különbségeket. Ezen kívül megvizsgálom azt is, hogy a meglévő kapcsolati hálójuk leginkább fontos tagjai (pl.: szűk család) mit szólnak ezekhez a változásokhoz, mennyire támogatják, vagy épp akadályozzák a kutatásban vizsgált személyeket.
 
Módszer: Az elsődleges módszer, melyet a kutatásom során alkalmazok a viszonylag újnak és ritkának számító ún. network napló (contact diary) módszer. A naplók mellett felhasználom a diákokkal készített mélyinterjúkat is, ezek ugyanis nagyon sok háttér információval szolgálnak, és jól kiegészítik a naplók eredményeit. Továbbá a diákokkal végzett értékkutatás eredményeit is áttekintem.
 
Eredmények: Az első hullám előzetes eredményei alapján elmondható, hogy azok a diákok, akik régebb óta vesznek részt egyetemi vagy főiskolai képzésben, kiterjedtebb kapcsolathálózattal rendelkeznek, mint azok a társaik, akik 2011 szeptemberében kezdték meg felsőfokú tanulmányaikat. Az is elmondható, hogy a szakkollégiumban élő diákok kapcsolathálózata nem azonos módon változik, azok a diákok, akik 2011 előtt is egyetemre jártak sokkal kiterjedtebb és heterogénebb kapcsolati hálóval rendelkeznek.
 
Következtetések: Úgy gondolom, hogy azok a szakkollégisták, akik egyetemi, főiskolai éveik alatt részt vesznek a szakkollégium életébe, és tanulmányaikat is megfelelően végzik, olyan kapcsolati tőkére tehetnek szert, amit a későbbiekben is nagyon jól tudnak hasznosítani és ami a sikeres beilleszkedésüket is segíti.



